બોલિવૂડ અને હૉલિવૂડમાં અત્યાર સુધીમાં એવી ઘણી ફિલ્મો આવી છે જેમાં મુખ્યપાત્ર હકલાતું હોય, પણ હકીકત છે કે, તેમાંનાં મોટા ભાગનાં પાત્રો વાસ્તવિક સ્થિતિથી જોજનો દૂર હોય છે. અગાઉ ‘બાજીગર’માં શાહરુખ ખાન, ‘ચૂપકે ચૂપકે’માં ધર્મેન્દ્ર, ‘સત્તે પે સત્તા’માં શક્તિ કપૂર, ‘ગોલમાલ’માં તુષાર કપૂર, ‘કમિને’માં શાહીદ કપૂર, મધુર ભંડારકરની ‘ઈન્દુ સરકાર’માં ક્રિતી કુલ્હાડી, ‘જગ્ગા જાસૂસ’માં રણબીર કપૂર અને કેટરિના કૈફ તથા ‘ધ કિંગ્સ સ્પીચ’માં કોલિન ફર્થ સુધીનાએ આ પ્રકારનો રોલ કર્યો છે. અહીં બહુમતી ફિલ્મકારોએ બોલવામાં પડતી તકલીફના મુદ્દાને તેમનાં કોમિક પાત્રોમાં વણી લઈને મજાક તરીકે જ ચીતર્યા છે. બહુ ઓછા ફિલ્મકારો છે જેમણે આ સમસ્યાની તબીબી સ્થિતિને ધ્યાનમાં રાખીને સંવેદનશીલતાની સાથે ગંભીરતાપૂર્વક રજૂ કર્યો હોય. યશરાજ બેનરની સિદ્ધાર્થ મલ્હોત્રા નિર્દેશિત ફિલ્મ ‘હીચકી’ આવી જ સંવેદનશીલ ફિલ્મ હોવાનો દાવો થઈ રહ્યો છે. જેમાં હકલાવાની સમસ્યા પર પ્રકાશ પાડવામાં આવ્યો છે. ન્યૂરોસાઇકિયાટ્રિક ડિસઓર્ડર ઉર્ફે હકલાવાની સમસ્યાનો સામનો કરી મહિલાનું પાત્ર રાની મુખરજી ભજવી રહી છે.